รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 4 พฤศจิกายน 2564
วันพฤหัสบดีที่ 4 พฤศจิกายน 2564
สรุปข่าวการประชุมคณะรัฐมนตรี 4 พฤศจิกายน 2564
นายกรัฐมนตรี  เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (4 พฤศจิกายน 2564) เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างพระราชบัญญัติป้องกันและปราบปรามการฟอกเงิน (ฉบับที่ ..) พ.ศ. ....
2.  เรื่อง  ร่างพระราชกฤษฎีกากําหนดเขตที่ดินที่จะเวนคืน เพื่อสร้างทางหลวงท้องถิ่นสายเชื่อมระหว่างถนนสุขาภิบาล 5 (ถนนรัตนโกสินทร์สมโภช) กับถนนนิมิตใหม่ พ.ศ. ....
3.  เรื่อง  ร่างกฎกระทรวงเพิกถอนป่าสงวนแห่งชาติป่าฝั่งซ้ายลําโดมใหญ่ บางส่วน ในท้องที่ตําบลสีวิเชียร อําเภอน้ํายืน จังหวัดอุบลราชธานี พ.ศ. ....
4.  เรื่อง  ร่างกฎกระทรวงกําหนดลักษณะของเหรียญกษาปณ์ที่ระลึก 75 ปี วิทยาลัยพยาบาลบรมราชชนนี กรุงเทพ พ.ศ. ...
5.  เรื่อง  ร่างกฎกระทรวงกําหนดแบบบัตรประจําตัวพนักงานเจ้าหน้าที่ พ.ศ. ....
6.  เรื่อง  ร่างกฎกระทรวงกําหนดแบบและรายการบัญชีเกี่ยวกับปริมาณและสถานที่เก็บของน้ํามันเชื้อเพลิงแต่ละชนิดที่นําเข้ามาในราชอาณาจักร ซื้อ กลั่น ผลิต ได้มา จําหน่ายไปแล้วและที่เหลืออยู่ในแต่ละเดือน และแผนการนําเข้ามาในราชอาณาจักร ซื้อ กลั่น ผลิต หรือจําหน่ายซึ่งน้ํามันเชื้อเพลิงของผู้ค้าน้ํามันตามมาตรา 7 (ฉบับที่ ..) พ.ศ. ....
7.  เรื่อง  ร่างกฎกระทรวงกําหนดหลักเกณฑ์และวิธีการยื่นขอกําหนดหรือเปลี่ยนแปลงปริมาณการค้าประจําปี (ฉบับที่ ..) พ.ศ. ....
8.  เรื่อง  ร่างกฎกระทรวงกําหนดให้ผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟ สําหรับการอุ่น ต้องเป็นไปตามมาตรฐาน พ.ศ. ....
9.  เรื่อง  ร่างกฎกระทรวงกําหนดหลักเกณฑ์การลดเงินเพิ่ม (ฉบับที่ 3) พ.ศ. ....
10.  เรื่อง  ร่างกฎกระทรวงยกเว้นค่าธรรมเนียมการออกใบอนุญาต และหนังสือรับรองการแจ้งตามกฎกระทรวงกําหนดค่าธรรมเนียมการออกใบอนุญาต หนังสือรับรองการแจ้ง และการให้บริการในการจัดการสิ่งปฏิกูลหรือมูลฝอย พ.ศ. 2559 (ฉบับที่ ..) พ.ศ. ....
เศรษฐกิจ – สังคม
11.  เรื่อง  ขอความเห็นชอบการปรับหลักเกณฑ์การชดเชยผู้ได้รับผลกระทบด้านเสียง และการขยายกรอบวงเงินลงทุนโครงการก่อสร้างทางเส้นที่ 3 ท่าอากาศยาน
สุวรรณภูมิ ในส่วนของงบประมาณสําหรับดําเนินการชดเชยผลกระทบด้านเสียง เนื่องจากโครงการก่อสร้างทางวิ่งเส้นที่ 3 ท่าอากาศสุวรรณภูมิ ของบริษัท ท่าอากาศยานไทย จํากัด (มหาชน)
12.  เรื่อง  รายงานผลการดําเนินการภายใต้แผนพัฒนาตลาดทุนไทย ฉบับที่ 3 (ปี 2560 - 2564) ประจําปี 2563
13.  เรื่อง  สรุปมติการประชุมคณะกรรมการนโยบายยางธรรมชาติ ครั้งที่ 1/2564
14.  เรื่อง  การขับเคลื่อนการบริหารจัดการทรัพยากรน้ําตามมติคณะกรรมการทรัพยากรน้ําแห่งชาติ ครั้งที่ 3/2564 เมื่อวันที่ 10 กันยายน 2564
15.  เรื่อง  ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุม ครั้งที่ 37/2564
16.  เรื่อง  ผลการพิจารณารายงานการพิจารณาศึกษา เรื่อง ข้อเสนอเชิงนโยบายการบริหารจัดการธุรกิจสายการบิน ธุรกิจสนับสนุน และบุคลากรการบิน ช่วงวิกฤต
COVID-19 ของคณะกรรมาธิการการคมนาคม วุฒิสภา
17.  เรื่อง  ผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกําหนดฯ เพิ่มเติม พ.ศ. 2564 ในคราวประชุมครั้งที่ 12/2564
18.  เรื่อง  การกําหนดวันหยุดราชการเพิ่มเป็นกรณีพิเศษ ประจําปี 2565
19.  เรื่อง  การกําหนดวันอังคารที่ 28 ธันวาคม 2564 เป็นวันหยุดราชการประจําภาคตะวันออก
20.  เรื่อง  ผลการหารือการชดเชยต้นทุนเงิน ธ.ก.ส. โครงการประกันรายได้เกษตรกร ปี 2564/65 และมาตรการคู่ขนาน
ต่างประเทศ
21.  เรื่อง  ร่างบันทึกความเข้าใจว่าด้วยความร่วมมือในโครงการภายใต้กองทุนพิเศษแม่โขง – ล้านช้าง ประจําปี พ.ศ. 2564 (Memorandum of Understanding on the Cooperation on Projects of the Mekong – Lancang Cooperation Special Fund 2021)
22.  เรื่อง  ผลการประชุมรัฐมนตรีความมั่นคงอาหารเอเปค ครั้งที่ 6
23.  เรื่อง  รายงานการประชุมด้านการป้องกันอาชญากรรมและความยุติธรรมทางอาญาในกรอบสหประชาชาติ ในช่วงสถานการณ์การแพร่ระบาดของโรคติดเชื้อไวรัส
โคโรนา 2019 (COVID-19)
24.  เรื่อง  ร่างบันทึกการประชุมและร่างแถลงข่าวร่วม (Joint Press Statement) ของการประชุมคณะกรรมาธิการร่วมว่าด้วยความร่วมมือทวิภาคีไทย - ลาว ครั้งที่ 22
25.  เรื่อง  ร่างเอกสารผลลัพธ์การประชุมที่จะรับรองในการประชุมรัฐมนตรีเอเปค ครั้งที่ 32 และการประชุมผู้นําเขตเศรษฐกิจเอเปค ครั้งที่ 28
แต่งตั้ง
26.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงคมนาคม)
27.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงการท่องเที่ยวและกีฬา)
28.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)
29.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงยุติธรรม)
30.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (สํานักงานป้องกันและปราบปรามการฟอกเงิน)
31.  เรื่อง  แต่งตั้งกรรมการผู้ทรงคุณวุฒิในคณะกรรมการปิโตรเลียม
32.  เรื่อง  การแต่งตั้งประธานกรรมการและกรรมการในคณะกรรมการการศึกษาขั้นพื้นฐาน
33.  เรื่อง  การแต่งตั้งข้าราชการให้ดํารงตําแหน่งประเภทบริหาร ระดับสูงกระทรวงมหาดไทย
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างพระราชบัญญัติป้องกันและปราบปรามการฟอกเงิน (ฉบับที่ ..) พ.ศ. ....
คณะรัฐมนตรีมีมติอนุมัติและรับทราบ ดังนี้
1. อนุมัติหลักการร่างพระราชบัญญัติป้องกันและปราบปรามการฟอกเงิน (ฉบับที่ ..) พ.ศ. .... ตามที่สํานักงานป้องกันและปราบปรามการฟอกเงิน (สํานักงาน ปปง.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้พิจารณาตามประเด็นข้อสังเกตของสํานักงานคณะกรรมการกฤษฎีกา และรับความเห็นของกระทรวงการคลัง กระทรวงการต่างประเทศ สํานักงานคณะกรรมการกํากับและส่งเสริมการประกอบธุรกิจประกันภัย สํานักงานตํารวจแห่งชาติ และสํานักงานอัยการสูงสุดไปประกอบการพิจารณาด้วย และให้รวมพิจารณาร่างพระราชบัญญัติป้องกันและปราบปรามการฟอกเงิน (ฉบับที่ ..) พ.ศ. .... (แก้ไขเพิ่มเติมโดยกําหนดให้ความผิดเกี่ยวกับการลักลอบขนผู้โยกย้ายถิ่นฐานตามกฎหมายว่าด้วยคนเข้าเมืองเป็นความผิดมูลฐาน) ซึ่งอยู่ระหว่างการตรวจพิจารณาของสํานักงานคณะกรรมการกฤษฎีกาให้เป็นฉบับเดียวกัน ตลอดจนพิจารณาให้มีความสอดคล้องกับร่างกฎหมายว่าด้วยการดําเนินงานขององค์กรที่ไม่แสวงหารายได้หรือกําไรมาแบ่งปันกันด้วย แล้วส่งให้คณะกรรมการประสานงานสภาผู้แทนราษฎรพิจารณา ก่อนเสนอสภาผู้แทนราษฎรต่อไป
2. รับทราบแผนในการจัดทํากฎหมายลําดับรอง กรอบระยะเวลาและกรอบสาระสําคัญของกฎหมายลําดับรองที่ออกตามร่างพระราชบัญญัติดังกล่าว ตามที่สํานักงานป้องกันและปราบปรามการฟอกเงินเสนอ
3. ให้สํานักงานป้องกันและปราบปรามการฟอกเงินรับความเห็นของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ สํานักงาน ปปง. เสนอว่า
1. ประเทศไทยได้เข้ารับการประเมินการปฏิบัติตามมาตรฐานสากลด้านการป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้าย [Anti - Money Laundering and Combating the Financing of Terrorism (AML/CFT)] รอบที่ 3 ในประเด็นการวิเคราะห์ระดับความสอดคล้องของกฎหมายและกระบวนการ ตามข้อแนะนําของคณะทํางานเฉพาะกิจเพื่อดําเนินมาตรการทางการเงิน (The Financial Action Task Force - FATF) ซึ่งจากรายงานการประเมินการปฏิบัติตามมาตรฐานสากลดังกล่าวของประเทศไทย พ.ศ. 2560 พบว่า บทบัญญัติในพระราชบัญญัติป้องกันและปราบปรามการฟอกเงิน พ.ศ. 2542 บางประการยังไม่สอดคล้องกับมาตรฐานสากลตามข้อแนะนําของ FATF เช่น ปัญหาในส่วนของผู้มีหน้าที่รายงานที่ยังกําหนดไม่ครบถ้วนและครอบคลุมประเภทธุรกิจหรือวิชาชีพที่มีความเสี่ยงด้าน AML/CFT รวมถึงมาตรการควบคุมกํากับองค์กรไม่แสวงหากําไร (Non-Profit Organization-NPOs) ซึ่งส่งผลกระทบต่อมาตรการด้านป้องกันและปราบปรามการฟอกเงินและการสนับสนุนทางการเงินแก่การก่อการร้าย
2. โดยที่พระราชบัญญัติป้องกันและปราบปรามการฟอกเงิน พ.ศ. 2542 ได้ใช้บังคับมาเป็นเวลานาน จึงมีบทบัญญัติบางประการที่ไม่สอดคล้องกับสถานการณ์ปัจจุบัน ซึ่งส่งผลให้การบังคับใช้กฎหมายไม่มีประสิทธิภาพและประสิทธิผล ตลอดจนเป็นอุปสรรคในการบังคับใช้กฎหมาย เช่น การกําหนดความผิดมูลฐานที่ไม่ครอบคลุมและเหมาะสมกับสถานการณ์ปัจจุบัน (ความผิดเกี่ยวกับการค้าสื่อลามกอนาจารเด็ก ความผิดเกี่ยวกับตลาดทุนตามกฎหมายว่าด้วยหลักทรัพย์และตลาดหลักทรัพย์และกฎหมายว่าด้วยสินทรัพย์ดิจิทัล ความผิดเกี่ยวกับการสมยอมในการเสนอราคา ความผิดเกี่ยวกับการเรียกดอกเบี้ยเกินอัตราที่กฎหมายกําหนด) การกําหนดอํานาจของเจ้าหน้าที่และหน่วยงานในการควบคุมการขนเงินสดและตราสารเปลี่ยนมือข้ามแดน อํานาจของพนักงานศุลกากรในการยึดเงินตรา เงินตราต่างประเทศ หรือตราสารเปลี่ยนมือที่นําเข้ามาในหรือออกไปนอกประเทศ กรณีมีเหตุอันควรสงสัยว่าเงินสด หรือตราสารเปลี่ยนมือเป็นทรัพย์สินที่เกี่ยวกับการกระทําความผิดหรือเกี่ยวกับการฟอกเงินหรือการสนับสนุนทางการเงินแก่การก่อการร้ายและการแพร่ขยายอาวุธที่มีอานุภาพทําลายล้างสูง รวมถึงมาตรการเกี่ยวกับการดําเนินการกับทรัพย์สินและมาตรการทางอาญาที่ยังมีข้อจํากัดบางประการ และไม่เหมาะสมกับสถานการณ์ในปัจจุบันที่รูปแบบการฟอกเงินมีความซับซ้อนมากยิ่งขึ้น เป็นต้น
3. สํานักงาน ปปง. จึงเห็นควรแก้ไขเพิ่มเติมพระราชบัญญัติป้องกันและปราบปรามการฟอกเงิน พ.ศ. 2542 โดยปรับปรุงมาตรการป้องกันและปราบปรามการฟอกเงินให้สอดคล้องกับมาตรฐานสากลตามข้อแนะนําของ FATF เพื่อการประเมินการปฏิบัติตามมาตรฐานสากลด้าน AML/CFT และเสร็จสิ้นทันกําหนดระยะเวลาในการผลักดันให้ประเทศไทยเข้าเป็นสมาชิกของ FATF ภายในปี พ.ศ. 2566 และเพื่อให้การป้องกันและปราบปรามการฟอกเงินเหมาะสมกับสภาพการณ์ ก่อให้เกิดความเป็นธรรม การบังคับใช้กฎหมายมีประสิทธิภาพมากยิ่งขึ้น และส่งผลให้ประเทศไทยได้รับการยอมรับในระดับสากล
4. คณะกรรมการ ปปง. ในการประชุมครั้งที่ 4/2564 เมื่อวันที่ 21 พฤษภาคม 2564 ที่ประชุมได้มีมติเห็นชอบในหลักการของร่างพระราชบัญญัติป้องกันและปราบปรามการฟอกเงิน (ฉบับที่ ..) พ.ศ. .... และให้เสนอคณะรัฐมนตรีต่อไป โดยมีข้อสังเกตจากผู้แทนกระทรวงการคลังว่าการกําหนดให้ความผิดเกี่ยวกับการหลีกเลี่ยงข้อจํากัดหรือข้อห้ามตามกฎหมายว่าด้วยศุลกากรเป็นความผิดมูลฐานนั้น มีความเหมาะสมเพียงใด และกระทรวงการต่างประเทศเห็นว่า ร่างมาตรา 16 การตรวจสอบองค์กรที่ไม่แสวงหากําไร (NGOs) สมาคม มูลนิธิ เพื่อป้องกันไม่ให้ใช้เป็นช่องทางในการฟอกเงินหรือการสนับสนุนทางการเงินแก่การก่อการร้ายนั้น ควรตรวจสอบหลักการกํากับดูแลให้เป็นไปในทิศทางเดียวกันกับร่างพระราชบัญญัติว่าด้วยการดําเนินงานขององค์กรที่ไม่แสวงหารายได้หรือกําไรมาแบ่งปันกัน พ.ศ. .... ที่อยู่ระหว่างการตรวจพิจารณาของสํานักงานคณะกรรมการกฤษฎีกา (สคก.) ตามมติคณะรัฐมนตรี (29 มิถุนายน 2564) เพื่อไม่ให้มีการออกกฎหมายหลายฉบับที่มีหลักการซ้ําซ้อนกันหรือขัดแย้งกัน
5. สํานักงาน ปปง. ได้จัดให้มีการรับฟังความคิดเห็นต่อร่างพระราชบัญญัติฯ โดยจัดโครงการสัมมนารับฟังความคิดเห็น จํานวน 4 ครั้ง และรับฟังความคิดเห็นผ่านทางเว็บไซต์สํานักงาน ปปง. (www.amlo.go.th) จํานวน 3 ครั้ง พร้อมนําผลการรับฟังความคิดเห็นดังกล่าวมาประกอบการพิจารณาแล้ว ทั้งนี้ ได้จัดทําสรุปผลการรับฟังความคิดเห็นและรายงานการวิเคราะห์ผลกระทบที่อาจเกิดขึ้นจากกฎหมาย พร้อมทั้งเปิดเผยสรุปผลการรับฟังความคิดเห็น และรายงานการวิเคราะห์ผลกระทบที่อาจเกิดขึ้นจากกฎหมายผ่านทางเว็บไซต์ www.amlo.go.th ตามแนวทางของมติคณะรัฐมนตรี (19 พฤศจิกายน 2562) เรื่อง การดําเนินการเพื่อรองรับและขับเคลื่อนการปฏิบัติตามพระราชบัญญัติหลักเกณฑ์การจัดทําร่างกฎหมายและการประเมินผลสัมฤทธิ์ของกฎหมาย พ.ศ. 2562 เพื่อประกอบการพิจารณาของคณะรัฐมนตรี รวมทั้งได้จัดทําแผนกฎหมายลําดับรอง กรอบระยะเวลา และกรอบสาระสําคัญของกฎหมายลําดับรองมาด้วยแล้ว
สาระสําคัญของร่างพระราชบัญญัติ
ปรับปรุงมาตรการป้องกันและปราบปรามการฟอกเงินให้สอดคล้องกับมาตรฐานสากลด้าน AML/CFT ตามข้อแนะนําของ FATF และให้เหมาะสมกับสภาพการณ์ปัจจุบันเกิดความเป็นธรรม และเพื่อให้การบังคับใช้กฎหมายมีประสิทธิภาพมากยิ่งขึ้น รายละเอียด ดังนี้
1. แก้ไขเพิ่มเติมบทนิยามคําว่า “ความผิดมูลฐาน” โดยกําหนดความผิดเกี่ยวกับสื่อลามกอนาจารเด็กอันมีลักษณะเป็นการค้าเป็นความผิดมูลฐาน
2. แก้ไขชื่อหมวด 2 จากเดิม “การรายงานและการแสดงตน” เป็น “การป้องกันการฟอกเงิน การสนับสนุนทางการเงินแก่การก่อการร้ายและการแพร่ขยายอาวุธที่มีอานุภาพทําลายล้างสูง”
3. กําหนดหลักเกณฑ์การควบคุมการขนเงินตรา เงินตราต่างประเทศ และตราสารเปลี่ยนมือข้ามแดนเพื่อป้องกันการฟอกเงิน การสนับสนุนทางการเงินแก่การก่อการร้ายหรือการแพร่ขยายอาวุธที่มีอานุภาพทําลายล้างสูง และกําหนดหน้าที่และอํานาจของพนักงานศุลกากร
4. กําหนดหน้าที่สมาคม มูลนิธิ และองค์กรไม่แสวงหากําไร รวมถึงหน้าที่ และอํานาจของหน่วยงานในการควบคุมและกํากับดูแลสมาคม มูลนิธิ และองค์กรไม่แสวงหากําไรดังกล่าวเพื่อป้องกันการฟอกเงินการสนับสนุนทางการเงินแก่การก่อการร้ายหรือการแพร่ขยายอาวุธที่มีอานุภาพทําลายล้างสูง
5. กําหนดให้ผู้มีหน้าที่รายงานสามารถระงับการทําธุรกรรมของลูกค้าในกรณีที่พบว่าธุรกรรมของลูกค้าเกี่ยวข้องกับการกระทําความผิดมูลฐานหรือความผิดฐานฟอกเงินได้ก่อนส่งเรื่องให้สํานักงานดําเนินการต่อไปเพื่อป้องกันการยักย้ายทรัพย์สิน
6. ยกเลิกข้อกําหนดที่ให้ผู้มีหน้าที่รายงานต้องจัดให้พนักงานหรือบุคลากรของผู้มีหน้าที่รายงานต้องเข้ารับการฝึกอบรมและทบทวนความรู้เกี่ยวกับการปฏิบัติตามพระราชบัญญัตินี้เนื่องจากข้อกําหนดดังกล่าวถูกนําไปรวมอยู่ในมาตรการควบคุมภายในตามมาตรา 20/1 แล้ว
7. กําหนดหลักเกณฑ์การเก็บรักษารายละเอียดของข้อมูลหรือเอกสารเกี่ยวกับการตรวจสอบข้อเท็จจริงเกี่ยวกับลูกค้า การทําธุรกรรมและการบันทึกข้อเท็จจริงเกี่ยวกับการทําธุรกรรมและระยะเวลาการเก็บรักษารายละเอียดของข้อมูลหรือเอกสารดังกล่าว
8. กําหนดอํานาจของคณะกรรมการ ในการออกระเบียบเกี่ยวกับค่าใช้จ่ายและวิธีการเบิกจ่าย เพื่อดําเนินการต่าง ๆ ตามการกิจที่กฎหมายกําหนดให้เป็นหน้าที่และอํานาจของสํานักงานโดยได้รับความเห็นชอบจากกระทรวงการคลัง
9. กําหนดหลักเกณฑ์และเงื่อนไขการขอให้เพิกถอนการยึดหรืออายัดและกําหนดระยะเวลาการเก็บรักษาทรัพย์สินก่อนที่จะตกเป็นของกองทุนกรณีที่ไม่มีผู้มาขอรับคืน
10. เพิ่มเติมหลักเกณฑ์ให้เจ้าของที่แท้จริงในทรัพย์สินที่มิได้รู้เห็นเป็นใจหรือยินยอมให้ทรัพย์สินนั้นถูกใช้หรือครอบครองไว้เพื่อใช้หรือสนับสนุนในการกระทําความผิดมูลฐานหรือความผิดฐานฟอกเงินสามารถยื่นคําคัดค้านคําร้องของพนักงานอัยการที่ร้องขอให้ทรัพย์สินตกเป็นของแผ่นดิน
11. กําหนดให้ทรัพย์สินที่ศาลมีคําสั่งให้ตกเป็นของแผ่นดินปลอดจากบรรดาทรัพยสิทธิหรือภาระผูกพันและกําหนดให้เจ้าหน้าที่ที่เกี่ยวข้องดําเนินการแก้ไขหรือเปลี่ยนแปลงทะเบียนเพื่อดําเนินการให้เป็นไปตามคําสั่งของศาล รวมทั้งกําหนดอํานาจศาลในการเรียกผู้เกี่ยวข้องเข้ามาในคดีในชั้นพิจารณา
12. กําหนดหน้าที่และอํานาจของพนักงานเจ้าหน้าที่ในการเก็บรักษาและจัดการทรัพย์สินให้มีความชัดเจน และสามารถร้องขอความช่วยเหลือจากพนักงานฝ่ายปกครองหรือตํารวจและกําหนดอํานาจให้พนักงานฝ่ายปกครองหรือตํารวจสามารถจับกุมหรือควบคุมตัวผู้ที่ขัดขวางการปฏิบัติหน้าที่ตามพระราชบัญญัตินี้
13. กําหนดความผิดกรณีใช้ข้อมูล เอกสาร หรือหลักฐานของบุคคลอื่นหรือยอมให้บุคคลอื่นใช้ข้อมูล เอกสาร หรือหลักฐานของตน หรือเป็นตัวกลางในการจัดหาข้อมูล เอกสารหรือหลักฐานของบุคคลอื่น เพื่อประโยชน์ในการปกปิดตัวตนในการทําธุรกรรม
2. เรื่อง ร่างพระราชกฤษฎีกากําหนดเขตที่ดินที่จะเวนคืน เพื่อสร้างทางหลวงท้องถิ่น สายเชื่อมระหว่าง
ถนนสุขาภิบาล 5 (ถนนรัตนโกสินทร์สมโภช) กับถนนนิมิตใหม่ พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกากําหนดเขตที่ดินที่จะเวนคืน เพื่อสร้างทางหลวงท้องถิ่น สายเชื่อมระหว่างถนนสุขาภิบาล 5 (ถนนรัตนโกสินทร์สมโภช) กับถนนนิมิตใหม่ พ.ศ. .... ตามที่กระทรวงมหาดไทย (มท.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้ มท. รับความเห็นของสํานักงานคณะกรรมการกฤษฎีกาไปถือปฏิบัติโดยเคร่งครัดต่อไป และรับความเห็น
ของกระทรวงคมนาคมและสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ มท. เสนอว่า
1. กทม. มีโครงการก่อสร้างทางหลวงท้องถิ่น สายเชื่อมระหว่างถนนรัตนโกสินทร์สมโภชกับ
ถนนนิมิตใหม่ ซึ่งเป็นส่วนหนึ่งของการก่อสร้างและขยายทางหลวงท้องถิ่นสายเชื่อมระหว่างถนนพหลโยธิน – ถนนรัตนโกสินทร์สมโภช – ถนนนิมิตใหม่ เพื่อแก้ไขปัญหาการจราจรในเขต กทม. และปริมณฑล บรรเทาภาระการจราจรบนถนนสายหลัก และเพิ่มพื้นที่ถนนในเขตชานเมือง เมื่อก่อสร้างเสร็จจะเป็นเส้นทางเชื่อมต่อที่สําคัญ รวมทั้งเพิ่มโครงข่ายการจราจรในพื้นที่ กทม. ให้มีความสมบูรณ์ยิ่งขึ้น อันจะทําให้ประชาชนสามารถเดินทางสู่ถนนสายหลักที่ใกล้เคียง ได้แก่ ถนนพหลโยธิน ถนนรามอินทรา ถนนสุวินทวงศ์ ทางพิเศษฉลองรัช และทางหลวงพิเศษหมายเลข 9 ได้สะดวก โดยลักษณะของโครงการเป็นการก่อสร้างถนนคอนกรีตเสริมเหล็กขนาด 8 ช่องจราจร (ไป - กลับ) ระยะทางประมาณ 9 กิโลเมตร กว้างประมาณ 60 – 80 เมตร จุดเริ่มต้นโครงการจากถนนสุขาภิบาล 5 และสิ้นสุดโครงการที่ถนนนิมิตใหม่ โดยเจ้าหน้าที่ได้จัดกรรมสิทธิ์ที่ดินตามพระราชบัญญัติว่าด้วยการเวนคืนและการได้มา ซึ่งอสังหาริมทรัพย์ พ.ศ. 2562 เป็นที่ดิน 245 แปลง โรงเรือนสิ่งปลูกสร้าง 93 รายการ จํานวนเงินค่าทดแทน 2,021,360,342 บาท
2. โดยที่เจ้าหน้าที่เวนคืนได้ดําเนินการสํารวจอสังหาริมทรัพย์ตามพระราชกฤษฎีกากําหนดเขตที่ดินในบริเวณที่ที่จะเวนคืนเพื่อสร้างทางหลวงท้องถิ่น สายเชื่อมระหว่างถนนสุขาภิบาล 5 (ถนนรัตนโกสินทร์สมโภช) กับถนนนิมิตใหม่ พ.ศ. 2560 ไม่แล้วเสร็จ เนื่องจากมีจํานวนอสังหาริมทรัพย์ที่จําเป็นจะต้องเข้าทําการสํารวจเพื่อให้ทราบข้อเท็จจริงเกี่ยวกับอสังหาริมทรัพย์ที่ต้องได้มาโดยแน่ชัด เป็นที่ดินประมาณ 212 แปลง โรงเรือนหรือสิ่งปลูกสร้างประมาณ 407 รายการ
3. กทม. พิจารณาแล้วเห็นว่า ยังมีความจําเป็นที่จะต้องดําเนินการสํารวจอสังหาริมทรัพย์เพื่อประโยชน์ในการเวนคืนอสังหาริมทรัพย์ เพื่อดําเนินการก่อสร้างทางหลวงท้องถิ่นสายเชื่อมระหว่างถนนสุขาภิบาล 5 (ถนนรัตนโกสินทร์สมโภช) กับถนนนิมิตใหม่ ในท้องที่แขวงท่าแร้ง เขตบางเขน แขวงคลองถนน แขวงออเงิน เขตสายไหม และแขวงสามวาตะวันตก แขวงสามวาตะวันออก เขตคลองสามวา กทม. ต่อไป เพื่ออํานวยความสะดวกและความรวดเร็วแก่การจราจรและการขนส่ง อันเป็นกิจการสาธารณูปโภค และเพื่อให้พนักงานเจ้าหน้าที่มีสิทธิเข้าไปทําการสํารวจเพื่อให้ทราบข้อเท็จจริงเกี่ยวกับอสังหาริมทรัพย์ที่ต้องได้มาโดยแน่ชัด
4. กทม. ได้ดําเนินการจัดให้มีการรับฟังความคิดเห็นของผู้ได้รับผลกระทบจากโครงการก่อสร้างทางหลวงท้องถิ่นสายดังกล่าว ตามระเบียบสํานักนายกรัฐมนตรีว่าด้วยการรับฟังความคิดเห็นของประชาชน พ.ศ. 2548 แล้ว ซึ่งส่วนใหญ่เห็นด้วยกับโครงการดังกล่าว
5. สํานักงบประมาณแจ้งว่า กทม. มีแผนการจัดกรรมสิทธิ์และการเบิกจ่ายค่าทดแทน ระยะเวลาดําเนินการ 5 ปี นับแต่วันที่ 23 มิถุนายน 2564 ถึงวันที่ 22 มิถุนายน 2569 ประมาณการค่าจัดกรรมสิทธิ์ จํานวน 4,216,000,000 บาท โดยใช้จ่ายจากงบประมาณของ กทม. ทั้งจํานวน ทั้งนี้ การดําเนินการจะต้องเป็นไปอย่างมีประสิทธิภาพ โปร่งใส และตรวจสอบได้ทุกขั้นตอน
สาระสําคัญของร่างพระราชกฤษฎีกา
กําหนดเขตที่ดินที่จะเวนคืน ในท้องที่แขวงท่าแร้ง เขตบางเขน แขวงคลองถนน แขวงออเงิน เขตสายไหม และแขวงสามวาตะวันตก แขวงสามวาตะวันออก เขตคลองสามวา กทม. เพื่อสร้างทางหลวงท้องถิ่น สายเชื่อมระหว่างถนนสุขาภิบาล 5 (ถนนรัตนโกสินทร์สมโภช) กับถนนนิมิตใหม่ (พระราชกฤษฎีกานี้ให้ใช้บังคับได้มีกําหนด 5 ปี)
3. เรื่อง ร่างกฎกระทรวงเพิกถอนป่าสงวนแห่งชาติป่าฝั่งซ้ายลําโดมใหญ่ บางส่วน ในท้องที่ตําบลสีวิเชียร อําเภอน้ํายืน จังหวัดอุบลราชธานี พ.ศ. ....
คณะรัฐมนตรีมีมติเห็นชอบร่างกฎกระทรวงเพิกถอนป่าสงวนแห่งชาติป่าฝั่งซ้ายลําโดมใหญ่ บางส่วน ในท้องที่ตําบลสีวิเชียร อําเภอน้ํายืน จังหวัดอุบลราชธานี พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ดําเนินการต่อไปได้
สาระสําคัญของร่างกฎกระทรวง
ร่างกฎกระทรวงในเรื่องนี้เป็นการกําหนดให้เพิกถอนพื้นที่บางส่วนของป่าฝั่งซ้ายลําโดมใหญ่ที่อยู่ในท้องที่ตําบลสีวิเชียร อําเภอน้ํายืน จังหวัดอุบลราชธานี ซึ่งเป็นพื้นที่ป่าสงวนแห่งชาติ ตามกฎกระทรวง ฉบับที่ 1,063 (พ.ศ. 2527) ออกตามความในพระราชบัญญัติป่าสงวนแห่งชาติ พ.ศ. 2507 ออกจากการเป็นป่าสงวนแห่งชาติ โดยมีพื้นที่ที่เพิกถอนประมาณ 502-3-74.25 ไร่ เพื่อให้ราษฎรมีที่อยู่อาศัยและที่ทํากินในพื้นที่ที่มีการออกใบจองไว้แล้ว ประกอบกับพื้นที่ดังกล่าวทับซ้อนกับพื้นที่ของโครงการจัดที่ดินผืนใหญ่น้ํายืน
4. เรื่อง ร่างกฎกระทรวงกําหนดลักษณะของเหรียญกษาปณ์ที่ระลึก 75 ปี วิทยาลัยพยาบาลบรมราชชนนี กรุงเทพ พ.ศ. ...
คณะรัฐมนตรีมีมติอนุมัติหลักการร่างกฎกระทรวงกําหนดลักษณะของเหรียญกษาปณ์ที่ระลึก 75 ปี วิทยาลัยพยาบาลบรมราชชนนี กรุงเทพ พ.ศ. .... ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
กค. เสนอว่า
1. วิทยาลัยพยาบาลบรมราชชนนี กรุงเทพ เดิมชื่อโรงเรียนพยาบาลผดุงครรภ์และอนามัยและวิทยาลัยพยาบาลกรุงเทพ โดยได้รับพระมหากรุณาธิคุณจากสมเด็จพระศรีนครินทราบรมราชชนนี เสด็จพระราชดําเนินทรงเยี่ยมชมกิจการของโรงเรียนครั้งแรกเมื่อวันที่ 5 มิถุนายน พ.ศ. 2484 ซึ่งพระองค์ให้ความสําคัญต่อการศึกษาพยาบาลของกระทรวงสาธารณสุข (สธ.) เสมอมา และได้พระราชทานพระราชานุญาตให้เชิญอักษรพระนามาภิไธย ส.ว. เป็นเครื่องหมายประจําวิทยาลัยด้วย
2. ต่อมา สธ. จึงได้ขอความร่วมมือกรมธนารักษ์ กค. จัดทําเหรียญกษาปณ์ที่ระลึก 75 ปี วิทยาลัยพยาบาลบรมราชชนนี กรุงเทพ โดยมีวัตถุประสงค์เพื่อน้อมสํานึกในพระมหากรุณาธิคุณของสมเด็จพระศรีนครินทราบรมราชชนนี เฉลิมพระเกียรติคุณของพระองค์ท่านที่มีต่อการพยาบาลของ สธ. เพื่อเก็บไว้เป็นที่ระลึกและเผยแพร่ประชาสัมพันธ์บทบาทและหน้าที่ของพยาบาลวิชาชีพในระบบสุขภาพของประเทศไปยังหน่วยงาน องค์กร และประชาชนทั่วไปให้ได้รับทราบ ซึ่ง กค. ได้ขอพระราชทานพระบรมราชานุญาตจัดทําเหรียญกษาปณ์ที่ระลึกในโอกาสดังกล่าวและได้รับพระราชทานพระบรมราชานุญาตให้จัดทําเหรียญกษาปณ์ที่ระลึกตามแบบที่ทูลเกล้าฯ ถวายแล้ว สําหรับค่าใช้จ่ายในการจัดทําเหรียญกษาปณ์ที่ระลึกดังกล่าว มาจากเงินทุนหมุนเวียนการบริหารจัดการเหรียญกษาปณ์ ทรัพย์สินมีค่าของรัฐและการทําของประจําปีงบประมาณ พ.ศ. 2564
สาระสําคัญของร่างกฎกระทรวง
กําหนดชนิด ราคา โลหะ อัตราเนื้อโลหะ น้ําหนัก ขนาด อัตราเผื่อเหลือเผื่อขาด ลวดลาย และลักษณะอื่น ๆ ของเหรียญกษาปณ์โลหะสีขาว (ทองแดงผสมนิกเกิล) ชนิดราคายี่สิบบาท เพื่อเป็นที่ระลึกเนื่องในโอกาสครบ 75 ปี วิทยาลัยพยาบาลบรมราชชนนี กรุงเทพ
5. เรื่อง ร่างกฎกระทรวงกําหนดแบบบัตรประจําตัวพนักงานเจ้าหน้าที่ พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดแบบบัตรประจําตัวพนักงานเจ้าหน้าที่ พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
กษ. เสนอว่า
1. พระราชบัญญัติสถานพยาบาลสัตว์ พ.ศ. 2533 มาตรา 5 วรรคหนึ่ง บัญญัติให้รัฐมนตรีว่าการกระทรวงเกษตรและสหกรณ์รักษาการตามพระราชบัญญัตินี้ และให้มีอํานาจแต่งตั้งพนักงานเจ้าหน้าที่ ออกกฎกระทรวงกําหนดค่าธรรมเนียมไม่เกินอัตราท้ายพระราชบัญญัตินี้ ยกเว้นค่าธรรมเนียมและกําหนดกิจการอื่นกับออกประกาศเพื่อปฏิบัติการตามพระราชบัญญัตินี้ และมาตรา 34 บัญญัติให้ในการปฏิบัติหน้าที่ พนักงานเจ้าหน้าที่ต้องแสดงบัตรประจําตัวพนักงานเจ้าหน้าที่เมื่อบุคคลที่เกี่ยวข้องร้องขอ โดยบัตรประจําตัวพนักงานเจ้าหน้าที่ให้เป็นไปตามแบบที่กําหนดในกฎกระทรวง
2. โดยที่ได้มีกฎกระทรวง ฉบับที่ 6 (พ.ศ. 2535) ออกตามความในพระราชบัญญัติสถานพยาบาลสัตว์ พ.ศ. 2533 กําหนดแบบบัตรประจําตัวพนักงานเจ้าหน้าที่ไว้ ซึ่งปัจจุบันไม่สอดคล้องกับสภาวการณ์ปัจจุบันแล้ว ดังนั้น สมควรยกเลิกกฎกระทรวง ฉบับที่ 6 (พ.ศ. 2535) ออกตามความในพระราชบัญญัติสถานพยาบาลสัตว์ พ.ศ. 2533 โดยปรับปรุงแบบบัตรประจําตัวพนักงานเจ้าหน้าที่ให้มีความเหมาะสมยิ่งขึ้น และกําหนดอายุบัตรประจําตัวพนักงานเจ้าหน้าที่ให้ชัดเจน เพื่อให้พนักงานเจ้าหน้าที่สามารถนําไปใช้ให้เกิดประโยชน์สูงสุดและครอบคลุมการปฏิบัติหน้าที่ และเพื่อให้ทันกับสภาวการณ์ในปัจจุบัน
สาระสําคัญของร่างกฎกระทรวง
1. ยกเลิกกฎกระทรวง ฉบับที่ 6 (พ.ศ. 2535) ออกตามความในพระราชบัญญัติสถานพยาบาลสัตว์ พ.ศ. 2533
2. กําหนดแบบบัตรประจําตัวพนักงานเจ้าหน้าที่ ดังนี้
2.1 รูปถ่ายที่ติดบัตรประจําตัวพนักงานเจ้าหน้าที่ ให้ใช้รูปถ่ายที่ถ่ายไม่เกินหกเดือนก่อนวันยื่นคําขอมีบัตรประจําตัวพนักงานเจ้าหน้าที่ เป็นรูปถ่ายครึ่งตัว ขนาดกว้าง 2.5 เซนติเมตร ยาว 3 เซนติเมตร หน้าตรงและแต่งเครื่องแบบปกติ หรือเครื่องแบบที่ตนสังกัด ไม่สวมหมวก และไม่สวมแว่นตาดํา
2.2 บัตรประจําตัวพนักงานเจ้าหน้าที่ ให้มีอายุห้าปีนับแต่วันออกบัตร
3. ให้อธิบดีกรมปศุสัตว์เป็นผู้ออกบัตรประจําตัวพนักงานเจ้าหน้าที่
4. กําหนดให้บัตรประจําตัวพนักงานเจ้าหน้าที่ที่ออกตามกฎกระทรวง ฉบับที่ 6 (พ.ศ. 2535) ออกตามความในพระราชบัญญัติสถานพยาบาลสัตว์ พ.ศ. 2533 ก่อนวันที่กฎกระทรวงนี้ใช้บังคับ ให้ใช้ได้ต่อไปจนกว่าบัตรนั้นจะสิ้นอายุ
6. เรื่อง ร่างกฎกระทรวงกําหนดแบบและรายการบัญชีเกี่ยวกับปริมาณและสถานที่เก็บของน้ํามันเชื้อเพลิงแต่ละชนิดที่นําเข้ามาในราชอาณาจักร ซื้อ กลั่น ผลิต ได้มา จําหน่ายไปแล้วและที่เหลืออยู่ในแต่ละเดือน และแผนการนําเข้ามาในราชอาณาจักร ซื้อ กลั่น ผลิต หรือจําหน่ายซึ่งน้ํามันเชื้อเพลิงของผู้ค้าน้ํามันตามมาตรา 7 (ฉบับที่ ..) พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดแบบและรายการบัญชีเกี่ยวกับปริมาณและสถานที่เก็บของน้ํามันเชื้อเพลิงแต่ละชนิดที่นําเข้ามาในราชอาณาจักร ซื้อ กลั่น ผลิต ได้มา จําหน่ายไปแล้วและที่เหลืออยู่ในแต่ละเดือน และแผนการนําเข้ามาในราชอาณาจักร ซื้อ กลั่น ผลิต หรือจําหน่ายซึ่งน้ํามันเชื้อเพลิงของผู้ค้าน้ํามันตามมาตรา 7 (ฉบับที่ ..) พ.ศ. .... ตามที่กระทรวงพลังงาน (พน.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
ทั้งนี้ พน. เสนอว่า
1. โดยที่ได้มีกฎกระทรวงกําหนดแบบและรายการบัญชีเกี่ยวกับปริมาณและสถานที่เก็บของน้ํามันเชื้อเพลิงแต่ละชนิดที่นําเข้ามาในราชอาณาจักร ซื้อ กลั่น ผลิต ได้มา จําหน่ายไปแล้วและที่เหลืออยู่ในแต่ละเดือน และแผนการนําเข้ามาในราชอาณาจักร ซื้อ กลั่น ผลิต หรือจําหน่ายซึ่งน้ํามันเชื้อเพลิงของผู้ค้าน้ํามันตามมาตรา 7 พ.ศ. 2546 กําหนดให้ผู้ค้าน้ํามันตามมาตรา 7 ส่งบัญชีเกี่ยวกับปริมาณและสถานที่เก็บของน้ํามันเชื้อเพลิงแต่ละชนิดที่นําเข้ามาในราชอาณาจักร ซื้อ กลั่น ผลิต ได้มา จําหน่ายไปแล้วและที่เหลืออยู่ในแต่ละเดือน จํานวน 1 ชุด พร้อมคู่ฉบับ 2 ชุด และส่งแผนการนําเข้ามาในราชอาณาจักร ซื้อ กลั่น ผลิต หรือจําหน่ายซึ่งน้ํามันเชื้อเพลิงในช่วงสามเดือนถัดไป จํานวน 1 ชุด พร้อมคู่ฉบับ 1 ชุด โดยกําหนดวิธีการจัดส่งไว้ 2 ช่องทาง คือ จัดส่งโดยตรงหรือส่งทางไปรษณีย์ลงทะเบียนไปยังกรมธุรกิจพลังงาน พน.
2. กรมธุรกิจพลังงานได้ออกคําสั่งกรมธุรกิจพลังงานที่ 25/2564 ลงวันที่ 17 กุมภาพันธ์ 2564 แต่งตั้งคณะทํางานปรับปรุงกฎกระทรวงที่ออกตามความในมาตรา 16 มาตรา 17 และมาตรา 19 แห่งพระราชบัญญัติการค้าน้ํามันเชื้อเพลิง พ.ศ. 2543 เพื่อทําหน้าที่พิจารณาปรับปรุงกฎกระทรวง ซึ่งในการประชุมคณะทํางานฯ เมื่อวันที่ 1 เมษายน 2564 ได้มีมติเห็นชอบให้ปรับปรุงกฎกระทรวงตามข้อ 1. โดยยกเลิกการจัดส่งสําเนาคู่ฉบับ เพื่อลดภาระด้านเอกสารของผู้ประกอบการ และเพิ่มช่องทางจัดส่งแบบและรายการบัญชี รวมถึงแผนการค้าของผู้ค้าน้ํามันตามมาตรา 7 ผ่านระบบอิเล็กทรอนิกส์ หรือช่องทางอื่นใด ตามที่อธิบดีกรมธุรกิจพลังงานประกาศกําหนด
3. กรมธุรกิจพลังงานจึงได้ยกร่างกฎกระทรวงกําหนดแบบและรายการบัญชีเกี่ยวกับปริมาณและสถานที่เก็บของน้ํามันเชื้อเพลิงแต่ละชนิดที่นําเข้ามาในราชอาณาจักร ซื้อ กลั่น ผลิต ได้มา จําหน่ายไปแล้วและที่เหลืออยู่ในแต่ละเดือน และแผนการนําเข้ามาในราชอาณาจักร ซื้อ กลั่น ผลิต หรือจําหน่ายซึ่งน้ํามันเชื้อเพลิงของผู้ค้าน้ํามันตามมาตรา 7 (ฉบับที่ ..) พ.ศ. .... ขึ้น และในการประชุมคณะทํางานฯ เมื่อวันที่ 24 มิถุนายน 2564 ได้พิจารณาให้ความเห็นชอบร่างกฎกระทรวงดังกล่าวและให้ พน. เสนอตามขั้นตอนต่อไป
4. พน. พิจารณาแล้ว เห็นว่า การแก้ไขเพิ่มเติมกฎกระทรวงดังกล่าว เป็นการเพิ่มช่องทางการให้บริการรับบัญชีหรือแผนจากผู้ประกอบการ ให้มีความเหมาะสมกับสภาพการณ์ในปัจจุบัน เพื่อลดขั้นตอน และเอกสารต่าง ๆ ที่ไม่จําเป็น ช่วยให้การดําเนินธุรกิจของผู้ประกอบการสะดวกและง่ายมากยิ่งขึ้นอันเป็นการอํานวยความสะดวกแก่ผู้ประกอบการ และรองรับนโยบายรัฐบาลดิจิทัลของรัฐบาล
สาระสําคัญของร่างกฎกระทรวง
ปรับปรุงการส่งบัญชีเกี่ยวกับปริมาณและสถานที่เก็บของน้ํามันเชื้อเพลิงและแผนการค้าน้ํามันให้สามารถดําเนินการผ่านวิธีการทางอิเล็กทรอนิกส์ หรือช่องทางอื่นใด ตามที่อธิบดีกรมธุรกิจพลังงานประกาศกําหนด (เดิมกําหนดเฉพาะให้ส่งโดยตรงหรือส่งทางไปรษณีย์) และยกเลิกการส่งสําเนาคู่ฉบับของเอกสารดังกล่าว
7. เรื่อง ร่างกฎกระทรวงกําหนดหลักเกณฑ์และวิธีการยื่นขอกําหนดหรือเปลี่ยนแปลงปริมาณการค้าประจําปี (ฉบับที่ ..) พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดหลักเกณฑ์และวิธีการยื่นขอกําหนดหรือเปลี่ยนแปลงปริมาณการค้าประจําปี (ฉบับที่ ..) พ.ศ. .... ตามที่กระทรวงพลังงาน (พน.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
พน. เสนอว่า
1. โดยที่ได้มีกฎกระทรวงกําหนดหลักเกณฑ์และวิธีการยื่นขอกําหนดหรือเปลี่ยนแปลงปริมาณการค้าประจําปี พ.ศ. 2546 กําหนดวิธีการยื่นคําขอกําหนดหรือเปลี่ยนแปลงปริมาณการค้าประจําปีไว้ 2 ช่องทาง คือ จัดส่งโดยตรงหรือส่งทางไปรษณีย์ลงทะเบียนไปยังกรมธุรกิจพลังงาน พน.
2. กรมธุรกิจพลังงานได้ออกคําสั่งกรมธุรกิจพลังงานที่ 25/2564 ลงวันที่ 17 กุมภาพันธ์ 2564 แต่งตั้งคณะทํางานปรับปรุงกฎกระทรวงที่ออกตามความในมาตรา 16 มาตรา 17 และมาตรา 19 แห่งพระราชบัญญัติการค้าน้ํามันเชื้อเพลิง พ.ศ. 2543 เพื่อทําหน้าที่พิจารณาปรับปรุงกฎกระทรวงให้รองรับการเพิ่มการยื่นคําขอผ่านระบบอิเล็กทรอนิกส์ซึ่งในการประชุมคณะทํางานฯ เมื่อวันที่ 1 เมษายน 2564 ได้มีมติเห็นชอบการปรับปรุงกฎกระทรวงตามข้อ 1. โดยให้เพิ่มช่องทางการยื่นเอกสารเพื่อรองรับการยื่นคําขอผ่านระบบอิเล็กทรอนิกส์หรือช่องทางอื่นใด ตามที่อธิบดีกรมธุรกิจพลังงานกําหนด
3. กรมธุรกิจพลังงานจึงได้ยกร่างกฎกระทรวงกําหนดหลักเกณฑ์และวิธีการยื่นขอกําหนดหรือเปลี่ยนแปลงปริมาณการค้าประจําปี (ฉบับที่ ..) พ.ศ. .... ขึ้น และในการประชุมคณะทํางานฯ เมื่อวันที่ 24 มิถุนายน 2564 ได้พิจารณาให้ความเห็นชอบร่างกฎหมายดังกล่าวและให้ พน. เสนอตามขั้นตอนต่อไป
4. พน. พิจารณาแล้ว เห็นว่า การแก้ไขเพิ่มเติมกฎกระทรวงดังกล่าวเป็นการเพิ่มช่องทางการให้บริการรับคําขอจากผู้ประกอบการให้มีความเหมาะสมกับสภาพการณ์ปัจจุบัน เพื่อลดขั้นตอนและเอกสาร ต่าง ๆ ที่ไม่จําเป็น ช่วยให้การดําเนินธุรกิจของผู้ประกอบการสะดวกและง่ายมากยิ่งขึ้น
สาระสําคัญของร่างกฎกระทรวง
ปรับปรุงวิธีการยื่นคําขอกําหนดหรือเปลี่ยนแปลงปริมาณการค้าประจําปีให้สามารถดําเนินการผ่านระบบอิเล็กทรอนิกส์ หรือช่องทางอื่นใด ตามที่อธิบดีกรมธุรกิจพลังงานประกาศกําหนด (เดิมกําหนดเฉพาะให้ส่งโดยตรงหรือส่งทางไปรษณีย์ลงทะเบียน)
8. เรื่อง ร่างกฎกระทรวงกําหนดให้ผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟ สําหรับการอุ่น ต้องเป็นไปตามมาตรฐาน พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดให้ผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟ สําหรับการอุ่น ต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ และให้ส่งสํานักงานคณะกรรมการกฤษฎีกาตรวจพิจารณาแล้วดําเนินการต่อไปได้
ทั้งนี้ ร่างกฎกระทรวงที่กระทรวงอุตสาหกรรมเสนอ เป็นการกําหนดให้ผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟ สําหรับการอุ่น และผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟสําหรับการอุ่นครั้งเดียว ต้องเป็นไปตามมาตรฐาน เพื่อให้ประชาชนได้ใช้ผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟสําหรับการอุ่นที่มีคุณภาพ อันเป็นการคุ้มครองผู้บริโภคให้มีความปลอดภัยจากสารเคมีปนเปื้อนที่อาจส่งผลต่อสุขภาพ ซึ่งกระทรวงอุตสาหกรรมได้ดําเนินการรับฟังความคิดเห็นเกี่ยวกับร่างกฎกระทรวงดังกล่าวแล้ว
สาระสําคัญของร่างกฎกระทรวง
1. กําหนดให้ผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟ สําหรับการอุ่น ต้องเป็นไปตามมาตรฐานเลขที่ มอก. 2493 เล่ม 1 – 2554 ตามประกาศกระทรวงอุตสาหกรรม ฉบับที่ 4355 (พ.ศ. 2554) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง กําหนดมาตรฐานผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟ เล่ม 1 สําหรับการอุ่นลงวันที่ 20 มิถุนายน พ.ศ. 2554
2. กําหนดให้ผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟ สําหรับการอุ่นครั้งเดียว ต้องเป็นไปตามมาตรฐานเลขที่ มอก. 2493 เล่ม 2 – 2556 ตามประกาศกระทรวงอุตสาหกรรม ฉบับที่ 4607 (พ.ศ. 2557) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง กําหนดมาตรฐานผลิตภัณฑ์อุตสาหกรรมภาชนะพลาสติกบรรจุอาหารสําหรับเตาไมโครเวฟ เล่ม 2 สําหรับการอุ่นครั้งเดียว ลงวันที่ 27มกราคม พ.ศ. 2557
3. กําหนดให้มีผลใช้บังคับเมื่อพ้นกําหนดสองร้อยเจ็ดสิบวันนับแต่วันประกาศในราชกิจจานุเบกษาเป็นต้นไป
9. เรื่อง ร่างกฎกระทรวงกําหนดหลักเกณฑ์การลดเงินเพิ่ม (ฉบับที่ 3) พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดหลักเกณฑ์การลดเงินเพิ่ม (ฉบับที่ 3) พ.ศ. .... ตามที่กระทรวงการคลัง (กค.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้ และให้ กค. รับความเห็นของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
สาระสําคัญของร่างกฎกระทรวง
เป็นการขยายระยะเวลาการกําหนดให้ผู้นําของเข้าหรือผู้ส่งของออกซึ่งชําระอากรไม่ครบถ้วน โดยไม่มีเจตนาหลีกเลี่ยงการเสียอากรและได้นําอากรที่ยังชําระไม่ครบถ้วนมาชําระต่อกรมศุลกากร ให้ได้รับการลดเงินเพิ่มเหลือร้อยละ 0.25 ต่อเดือนของอากรที่ต้องเสียหรือเสียเพิ่ม นับแต่วันที่นําของออกไปจากอารักขาของศุลกากรหรือส่งของออกไปนอกราชอาณาจักรจนถึงวันที่ชําระ ตั้งแต่วันที่ 1 ตุลาคม พ.ศ. 2564 ถึงวันที่ 31 มีนาคม พ.ศ. 2565 (กฎกระทรวงเดิมได้สิ้นสุดแล้ว เมื่อวันที่ 30 กันยายน พ.ศ. 2564) เพื่อเป็นการบรรเทาผลกระทบจากการแพร่ระบาดของโรคติดเชื้อไวรัสโคโรนา 2019 ให้แก่ผู้ประกอบการ รวมทั้งเป็นการลดภาระค่าใช้จ่ายและเสริมสร้างสภาพคล่องและความสามารถทางการค้าให้กับผู้ประกอบการ ตลอดจนเป็นการกระตุ้นเศรษฐกิจแก่ประชาชนภายในประเทศ
10. เรื่อง ร่างกฎกระทรวงยกเว้นค่าธรรมเนียมการออกใบอนุญาต และหนังสือรับรองการแจ้งตามกฎกระทรวงกําหนดค่าธรรมเนียมการออกใบอนุญาต หนังสือรับรองการแจ้ง และการให้บริการในการจัดการสิ่งปฏิกูลหรือมูลฝอย พ.ศ. 2559 (ฉบับที่ ..) พ.ศ. ....
คณะรัฐมนตรีหลักการร่างกฎกระทรวงยกเว้นค่าธรรมเนียมการออกใบอนุญาต และหนังสือรับรองการแจ้งตามกฎกระทรวงกําหนดค่าธรรมเนียมการออกใบอนุญาต หนังสือรับรองการแจ้ง และการให้บริการในการจัดการสิ่งปฏิกูลหรือมูลฝอย พ.ศ. 2559 (ฉบับที่ ..) พ.ศ. .... ตามที่กระทรวงสาธารณสุขเสนอ
สาระสําคัญ
ร่างกฎกระทรวงยกเว้นค่าธรรมเนียมการออกใบอนุญาต และหนังสือรับรองการแจ้งตามกฎกระทรวงกําหนดค่าธรรมเนียมการออกใบอนุญาต หนังสือรับรองการแจ้ง และการให้บริการในการจัดการสิ่งปฏิกูลหรือมูลฝอย พ.ศ. 2559 (ฉบับที่ ..) พ.ศ. .... อาศัยอํานาจตามความในมาตรา 5 วรรคหนึ่ง แห่งพระราชบัญญัติการสาธารณสุข พ.ศ. 2535 กําหนดให้รัฐมนตรีว่าการกระทรวงสาธารณสุขมีอํานาจออกกฎกระทรวงกําหนดค่าธรรมเนียมหรือยกเว้นค่าธรรมเนียมนี้ ซึ่งปัจจุบันรัฐมนตรีว่าการกระทรวงสาธารณสุข ได้ออกกฎกระทรวงกําหนดค่าธรรมเนียมการออกใบอนุญาต หนังสือรับรองการแจ้ง และการให้บริการในการจัดการสิ่งปฏิกูลหรือมูลฝอย พ.ศ. 2559 ออกตามพระราชบัญญัติการสาธารณสุข พ.ศ. 2535 และได้ออกกฎกระทรวงยกเว้นค่าธรรมเนียมการออกใบอนุญาต และหนังสือรับรองการแจ้งตามกฎกระทรวงกําหนดค่าธรรมเนียมการออกใบอนุญาต หนังสือรับรองการแจ้ง และการให้บริการ ในการจัดการสิ่งปฏิกูลหรือมูลฝอย พ.ศ. 2559 พ.ศ. 2563 มีผลใช้บังคับเป็นระยะเวลา 1 ปี ตั้งแต่วันที่ 14 พฤศจิกายน 2563 ถึงวันที่ 13 พฤศจิกายน 2564 แต่สถานการณ์การแพร่ระบาดของเชื้อไวรัส โคโรนา 2019 หรือโรคโควิด 19 (Coronavirus Disease 2019 (COVID-19)) ยังไม่คลี่คลายและยังส่งผลกระทบกับผู้ประกอบกิจการตามกฎหมายว่าด้วยการสาธารณสุขเป็นจํานวนมาก ทําให้ไม่สามารถดําเนินการชําระค่าธรรมเนียม หรือชําระค่าธรรมเนียมรายปีได้เป็นเหตุสุดวิสัยที่เกิดจากเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19)) จึงเห็นเป็นการสมควรให้มีร่างกฎกระทรวงยกเว้นค่าธรรมเนียมการออกใบอนุญาต และหนังสือรับรองการแจ้งตามกฎกระทรวงกําหนดค่าธรรมเนียมการออกใบอนุญาต หนังสือรับรองการแจ้ง และการให้บริการในการจัดการสิ่งปฏิกูลหรือมูลฝอย พ.ศ. 2559 (ฉบับที่ ..) พ.ศ. .... ขึ้น โดยมีสาระสําคัญ ดังนี้
ข้อ 1 กฎกระทรวงนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไป
ข้อ 2 ให้ยกเว้นค่าธรรมเนียมใบอนุญาตตามข้อ 2 (2) (3) (4) และ (5) และหนังสือรับรองการแจ้งตามความในข้อ 3 ของกฎกระทรวงกําหนดค่าธรรมเนียมการออกใบอนุญาต หนังสือรับรองการแจ้งและการให้บริการในการจัดการสิ่งปฏิกูลหรือมูลฝอย พ.ศ. 2559 ต่อไปอีกหนึ่งปีนับตั้งแต่วันที่ 14 พฤศจิกายน 2564 ถึงวันที่ 13 พฤศจิกายน 2565
ทั้งนี้ ร่างกฎกระทรวงฉบับนี้ได้ผ่านความเห็นชอบจากคณะกรรมการสาธารณสุขแล้ว และการออกร่างกฎกระทรวงดังกล่าวจะทําให้รัฐสูญเสียรายได้จากการจัดเก็บค่าธรรมเนียมที่เกี่ยวข้องเป็นเงิน จํานวนประมาณ 16,837,761,600 บาท (หนึ่งหมื่นหกพันแปดร้อยสามสิบเจ็ดล้านเจ็ดแสนหกหมื่นหนึ่งพันหกร้อยบาทถ้วน) แต่อย่างไรก็ตาม การเก็บค่าธรรมเนียมใบอนุญาตแต่ละพื้นที่ไม่เต็มเพดานขั้นสูงตามที่กําหนดไว้ในกฎกระทรวงฯ ซึ่งแตกต่างกันตามบริบทของพื้นที่ และการเลิกประกอบกิจการของสถานประกอบกิจการ จึงคาดว่าราชการส่วนท้องถิ่นอาจสูญเสียรายได้เพียงร้อยละห้าสิบของจํานวนเงินที่ประมาณการ คิดเป็นจํานวนเงิน 8,418,880,800 บาท (แปดพันสี่ร้อยสิบแปดล้านแปดแสนแปดหมื่นแปดร้อยบาทถ้วน)
เศรษฐกิจ – สังคม
11. เรื่อง ขอความเห็นชอบการปรับหลักเกณฑ์การชดเชยผู้ได้รับผลกระทบด้านเสียง และการขยายกรอบวงเงินลงทุนโครงการก่อสร้างทางเส้นที่ 3 ท่าอากาศยานสุวรรณภูมิ ในส่วนของงบประมาณสําหรับดําเนินการชดเชยผลกระทบด้านเสียงเนื่องจากโครงการก่อสร้างทางวิ่งเส้นที่ 3 ท่าอากาศสุวรรณภูมิ ของบริษัท ท่าอากาศยานไทย จํากัด (มหาชน)
คณะรัฐมนตรีมีมติเห็นชอบและอนุมัติตามที่กระทรวงคมนาคม (คค.) เสนอ ดังนี้
1. เห็นชอบการปรับหลักเกณฑ์การชดเชยผู้ได้รับผลกระทบด้านเสียงจากการก่อสร้างทางวิ่งเส้นที่ 3 ท่าอากาศยานสุวรรณภูมิ จากเดิมที่ชดเชยเฉพาะอาคารที่ก่อสร้างก่อนปี 2549 เป็นชดเชยเฉพาะอาคารที่ก่อสร้างอยู่ก่อนจนถึงวันที่รายงานการประเมินผลกระทบสิ่งแวดล้อม สําหรับโครงการ กิจการหรือการดําเนินการที่อาจก่อให้เกิดผลกระทบต่อชุมชนอย่างรุนแรง (Environment and Health Impact Assessment: EHIA) โครงการก่อสร้างทางวิ่งเส้นที่ 3 และ 4 ท่าอากาศยานสุวรรณภูมิ ของบริษัท ท่าอากาศยานไทย จํากัด (มหาชน) (ทอท.) ได้รับความเห็นชอบจากคณะกรรมการสิ่งแวดล้อมแห่งชาติ (กก.วล.) (20 กรกฎาคม 2563)
2. อนุมัติการขยายกรอบวงเงินลงทุนโครงการก่อสร้างทางวิ่งเส้นที่ 3 ท่าอากาศยานสุวรรณภูมิ ในส่วนของงบประมาณสําหรับดําเนินการชดเชยผลกระทบด้านเสียงเนื่องจากการก่อสร้างทางวิ่งเส้นที่ 3 ท่าอากาศยานสุวรรณภูมิ เพิ่มขึ้น 6,254.941 ล้านบาท (รวมสํารองราคาเปลี่ยนแปลง ร้อยละ 10 แต่ไม่มีภาษีมูลค่าเพิ่ม ร้อยละ 7) ส่งผลให้โครงการก่อสร้างทางวิ่นเส้นที่ 3 ท่าอากาศยานสุวรรณภูมิ มีวงเงินลงทุนเพิ่มขึ้นจาก 21,795.941 ล้านบาท เป็น 28,050.882 ล้านบาท (รวมสํารองราคาเปลี่ยนแปลง ร้อยละ 10 และภาษีมูลค่าเพิ่ม ร้อยละ 7)
12. เรื่อง รายงานผลการดําเนินการภายใต้แผนพัฒนาตลาดทุนไทย ฉบับที่ 3 (ปี 2560 - 2564) ประจําปี 2563
คณะรัฐมนตรีรับทราบตามที่กระทรวงการคลัง (กค.) เสนอรายงานผลการดําเนินการภายใต้แผนพัฒนาตลาดทุนไทย ฉบับที่ 3 (ปี 2560 - 2564) ประจําปี 2563 ซึ่งประกอบด้วย 7 มาตรการหลัก 17 มาตรการย่อย และแผนงานสนับสนุน 65 แผนงาน โดยดําเนินการแล้วเสร็จ จํานวน 29 แผนงาน อยู่ระหว่างดําเนินการ จํานวน 32 แผนงาน ล่าช้ากว่ากําหนด จํานวน 3 แผนงาน และไม่เป็นไปตามแผน จํานวน 1 แผนงาน [เป็นการดําเนินการตามมติคณะรัฐมนตรี (12 กันยายน 2560) ที่ให้คณะกรรมการพัฒนาตลาดทุนไทย (คณะกรรมการฯ) รายงานผลการดําเนินการตามแผนพัฒนาตลาดทุนฯ ให้คณะรัฐมนตรีทราบทุกปี] สรุปได้ ดังนี้
1. การเป็นแหล่งทุนสําหรับวิสาหกิจขนาดกลางและขนาดย่อม (Small and Medium Enterprises: SMEs) วิสาหกิจเริ่มต้น (Startup) และนวัตกรรม มุ่งเน้นการส่งเสริมให้ SMEs และ Startup เข้าถึงแหล่งเงินทุนโดยการสนับสนุนนวัตกรรมใหม่ ๆ ประกอบด้วย 4 แผนงาน มีสถานะการดําเนินการ ดังนี้
1.1 ดําเนินการแล้วเสร็จ จํานวน 2 แผนงาน ได้แก่ (1) การระดมทุนของกิจการจากบุคคลจํานวนมากด้วยการเสนอขายหลักทรัพย์ผ่านระบบคราวด์ฟันดิง (Crowdfunding) ด้วยระบบสินเชื่อออนไลน์ระหว่างบุคคลและ (2) การเตรียมการพัฒนาแพลตฟอร์มเพื่อรองรับการซื้อขายสําหรับนักลงทุนประเภทพิเศษ
1.2 อยู่ระหว่างดําเนินการ จํานวน 2 แผนงาน ได้แก่ (1) การจัดทํากลไกแบบจําลองคะแนนเครดิต (Credit Scoring) ให้แก่ SMEs โดยคณะรัฐมนตรีมีมติ (22 ธันวาคม 2563) เห็นชอบร่างพระราชบัญญัติการประกอบธุรกิจข้อมูลเครดิต (ฉบับที่ ..) พ.ศ. .... โดยขณะนี้อยู่ระหว่างการพิจารณาของสภาผู้แทนราษฎร และ (2) การสนับสนุนให้ SMEs และ Startup เข้าถึงแหล่งเงินทุน โดยตลาดหลักทรัพย์แห่งประเทศไทย (ตลท.) และสํานักงานคณะกรรมการกํากับหลักทรัพย์และตลาดหลักทรัพย์ (สํานักงาน ก.ล.ต.) อยู่ระหว่างหารือแนวทางการกํากับดูแลและการกําหนดประเภทผู้ลงทุนสําหรับแพลตฟอร์มการระดมทุนและการขายหลักทรัพย์
2. การเป็นแหล่งระดมทุนสําหรับโครงสร้างพื้นฐานของประเทศ ส่งเสริมให้การลงทุนในกองทุนรวมโครงสร้างพื้นฐานสามารถเติบโตรองรับการลงทุนในระดับภูมิภาคได้และมุ่งเน้นให้มีการแก้ไขปัญหาอุปสรรคต่าง ๆ ที่เกี่ยวข้อง โดยเฉพาะการปรับปรุงแก้ไขกฎหมายและเกณฑ์ที่เป็นอุปสรรค ประกอบด้วย 3 แผนงาน มีสถานะการดําเนินการ ดังนี้
2.1 ดําเนินการแล้วเสร็จ จํานวน 1 แผนงาน คือ การปรับปรุงแก้ไขกฎหมายและหลักเกณฑ์ที่เกี่ยวข้องเพื่อรองรับการจัดตั้งกองทุนโครงสร้างพื้นฐานเพื่ออนาคตประเทศไทย
2.2 อยู่ระหว่างดําเนินการ จํานวน 1 แผนงาน คือ การแก้ไขกฎหมายให้หน่วยงานที่ยังไม่สามารถนําส่วนแบ่งรายได้จากทรัพย์สินโครงสร้างพื้นฐานของตนมาเข้ากองทุนสามารถทําได้ ซึ่งคณะรัฐมนตรีมีมติ (25 ธันวาคม 2561) เห็นชอบร่างพระราชบัญญัติกําหนดค่าธรรมเนียมการใช้ยานยนต์บนทางหลวงและสะพาน พ.ศ. .... เพื่อรองรับการดําเนินการระดมทุนผ่านกองทุนรวมโครงสร้างพื้นฐานเพื่ออนาคตประเทศไทยของกรมทางหลวง (ทล.) ต่อมาในคราวประชุมคณะกรรมการกฤษฎีกา เมื่อวันที่ 9 เมษายน 2562 ที่ประชุมมีมติให้ ทล. รับฟังความคิดเห็นของผู้ที่เกี่ยวข้องและวิเคราะห์ผลกระทบที่อาจเกิดขึ้นจากกฎหมายดังกล่าว โดย ทล. อยู่ระหว่างรวบรวมข้อสังเกตจากหน่วยงานที่เกี่ยวข้องก่อนดําเนินการตามขั้นตอนต่อไป
2.3 ล่าช้ากว่ากําหนด จํานวน 1 แผนงาน คือ การพิจารณาหลักเกณฑ์ทางภาษีของกองทุนรวมโครงสร้างพื้นฐาน โดยกรมสรรพากรอยู่ระหว่างพิจารณาข้อเสนอจากสํานักงาน ก.ล.ต. และความเห็นจากสํานักงานเศรษฐกิจการคลัง
3. การเพิ่มความสามารถในการแข่งขันของตลาดทุนไทย มุ่งเน้นการส่งเสริมศักยภาพตลาดทุนไทย การส่งเสริมการแข่งขันที่เป็นธรรม การปรับปรุงกฎระเบียบ การส่งเสริมให้เกิดการแข่งขันที่เป็นธรรม การยกระดับมาตรฐานและความน่าเชื่อถือ และการสร้างบุคลากรในตลาดทุนประกอบด้วย 33 แผนงาน มีสถานะการดําเนินการ ดังนี้
3.1 ดําเนินการแล้วเสร็จ จํานวน 19 แผนงาน เช่น (1) การปรับปรุงแก้ไขกฎหมายว่าด้วยหลักทรัพย์และตลาดหลักทรัพย์ [พระราชบัญญัติหลักทรัพย์และตลาดหลักทรัพย์ (ฉบับที่ 6) พ.ศ. 2562 มีผลบังคับใช้แล้วเมื่อวันที่ 17 เมษายน 2562] (2) การพัฒนาระบบการชําระเงินสําหรับตลาดทุน (3) การพัฒนาโครงสร้างพื้นฐานตลาดตราสารหนี้ภาคเอกชน และ (4) การส่งเสริมการแข่งขันและการเข้าถึงบริการทางการเงินด้วยเทคโนโลยี
3.2 อยู่ระหว่างดําเนินการ จํานวน 12 แผนงาน เช่น (1) การปรับปรุงแก้ไขกฎหมายที่มีประเด็นเกี่ยวกับการควบคุมกิจการ เช่น (ร่าง) พระราชบัญญัติบริษัทมหาชนจํากัด (ฉบับที่ ..) พ.ศ. .... โดยคณะรัฐมนตรีมีมติ (12 มีนาคม 2562) อนุมัติหลักการให้รวมร่างกฎหมายที่มีประเด็นเกี่ยวกับการควบรวมกิจการกับ (ร่าง) พระราชบัญญัติบริษัทมหาชนจํากัด (ฉบับที่ ..) พ.ศ. .... ซึ่งปัจจุบันอยู่ระหว่างกระทรวงพาณิชย์จัดทํารายงานการวิเคราะห์ผลกระทบจากกฎหมายเพื่อเสนอคณะรัฐมนตรีต่อไป (2) การจัดให้มีกฎหมายเพื่อรองรับการจัดตั้งทรัสต์เพิ่มเติมจากทรัสต์เพื่อธุรกรรมในตลาดทุน โดยคณะรัฐมนตรีมีมติ (9 มีนาคม 2564) เห็นชอบให้ กค. ถอน(ร่าง) พระราชบัญญัติทรัสต์เพื่อการจัดการทรัพย์สินส่วนบุคคล พ.ศ. .... เพื่อนําไปศึกษาทบทวนตามความเห็นของคณะกรรมการกฤษฎีกา (คณะพิเศษ) และ (3) การศึกษาความเป็นไปได้ในการขยายการให้บริการกู้ยืมเงินโดยมีหลักทรัพย์วางเป็นหลักประกัน โดยในคราวประชุมคณะกรรมการ ก.ล.ต. เมื่อวันที่ 3 มีนาคม 2563 ที่ประชุมมีมติไม่ขัดข้องในหลักการการอนุญาตให้บริษัทหลักทรัพย์สามารถกู้ยืมเงินโดยมีหลักทรัพย์เป็นหลักประกันโดยไม่จํากัดเพื่อซื้อขายหลักทรัพย์เท่านั้น และให้สอบถามความเห็นธนาคารแห่งประเทศไทย (ธปท.) และ กค. เกี่ยวกับการดูแลควบคุมความเสี่ยงและข้อจํากัดทางกฎหมายที่เกี่ยวข้อง ซึ่งปัจจุบันสํานักงาน ก.ล.ต. อยู่ระหว่างนําความเห็นของ ธปท. และ กค. มาประกอบการพิจารณาดําเนินการต่อไป
3.3 ล่าช้ากว่ากําหนด จํานวน 1 แผนงาน คือ การเตรียมความพร้อมรองรับการประเมินระบบการกํากับดูแลตลาดทุนไทยตามโครงการ Financial Sector Assessment Program (FSAP) โดยปัจจุบันอยู่ระหว่างจัดตั้งคณะกรรมการที่ปรึกษานโยบายเสถียรภาพระบบการเงิน
3.4 ไม่เป็นไปตามแผน จํานวน 1 แผนงาน คือ การเปิดให้บุคคลที่ไม่ใช่ผู้ออกหลักทรัพย์สามารถนําหลักทรัพย์อื่นมายื่นขอจดทะเบียนเพื่อทําการซื้อขายใน ตลท. ได้ อย่างไรก็ตาม สํานักงาน ก.ล.ต. ได้ขอถอนเรื่องดังกล่าวเนื่องจากเห็นว่าผู้ลงทุนสามารถลงทุนในหลักทรัพย์ต่างประเทศได้โดยตรงหรือลงทุนในหลักทรัพย์ต่างประเทศผ่านการลงทุนตราสารแสดงสิทธิในหลักทรัพย์ต่างประเทศได้แล้ว
4. การพัฒนาให้ตลาดทุนไทยเป็นจุดเชื่อมโยงของภูมิภาค มุ่งเน้นการส่งเสริมให้ประเทศไทย (ไทย) เป็นแหล่งระดมทุนและการลงทุนจากประเทศที่ต้องการลงทุนในภูมิภาคประกอบด้วย 7 แผนงาน มีสถานะการดําเนินการ ดังนี้
4.1 ดําเนินการแล้วเสร็จ จํานวน 2 แผนงาน ได้แก่ (1) การอํานวยความสะดวกให้แก่นักลงทุนต่างชาติที่ต้องการนําเงินไปลงทุนในราชอาณาจักรกัมพูชา สาธารณรัฐประชาธิปไตยประชาชนลาว สาธารณรัฐแห่งสหภาพเมียนมา และสาธารณรัฐสังคมนิยมเวียดนามและ (2) การเตรียมโครงสร้างพื้นฐานเพื่อให้ไทยเป็นจุดเชื่อมโยงการให้บริการด้านการเงินของภูมิภาค
4.2 อยู่ระหว่างดําเนินการ จํานวน 5 แผนงาน เช่น (1) การอํานวยความสะดวกให้เกิดผลิตภัณฑ์เพื่อสนับสนุนให้ผู้ออกหลักทรัพย์ในอนุภูมิภาคลุ่มน้ําโขง 6 ประเทศ สามารถระดมทุนผ่านตลาดทุนของไทย โดยสํานักงาน ก.ล.ต. อยู่ระหว่างเสนอหลักการการปรับปรุงหลักเกณฑ์การจดทะเบียนหลักทรัพย์ข้ามประเทศต่อคณะกรรมการกํากับหลักทรัพย์และตลาดหลักทรัพย์ และ (2) การสร้าง International Product Platform เพื่อพัฒนาโครงสร้างพื้นฐานที่เอื้อต่อการพัฒนาผลิตภัณฑ์ข้ามตลาดและการลงทุนต่างประเทศที่ง่ายขึ้น โดย ตลท. ได้ดําเนินการร่วมกับธารณรัฐประชาชนจีน (ตลาดหลักทรัพย์เซินเจิ้น) เขตบริหารพิเศษฮ่องกงแห่งสาธารณรัฐประชาชนจีน และสาธารณรัฐสิงคโปร์เพื่อพัฒนาผลิตภัณฑ์ข้ามตลาด ทั้งนี้ ปัจจุบันอยู่ระหว่างสํานักงาน ก.ล.ต. ปรับแก้หลักเกณฑ์
5. การมีแผนรองรับสังคมผู้สูงอายุ เพื่อรองรับการเข้าสู่สังคมผู้สูงอายุของประเทศ รวมทั้งสร้างศักยภาพในการขยายตัวของเศรษฐกิจผ่านการเพิ่มประสิทธิภาพของระบบการออมระยะยาวให้ครอบคลุมกําลังแรงงานทั้งประเทศอย่างทั่วถึงและสร้างความเพียงพอด้านรายได้เพื่อดํารงชีพหลังการเกษียณอายุ ตลอดจนพัฒนาทักษะทางการเงินของคนไทย ประกอบด้วย 8 แผนงาน มีสถานะการดําเนินการ ดังนี้
5.1 ดําเนินการแล้วเสร็จ จํานวน 2 แผนงาน ได้แก่ (1) การศึกษาเพื่อปรับปรุงพระราชบัญญัติกองทุนสํารองเลี้ยงชีพ พ.ศ. 2530 เพื่อเพิ่มประสิทธิภาพการเป็นแหล่งเงินออมสําคัญในการรองรับการเกษียณอายุ และ (2) การจัดให้มีกฎหมายเพื่อรองรับธุรกิจสินเชื่อที่อยู่อาศัยสําหรับผู้สูงอายุ
5.2 อยู่ระหว่างดําเนินการ จํานวน 5 แผนงาน เช่น (1) การจัดให้มีผู้ทําหน้าที่กําหนดนโยบายระบบการออมเพื่อการเกษียณอายุทุกระบบของประเทศ โดยคณะรัฐมนตรีมีมติ (30 มีนาคม 2564) อนุมัติหลักการของ (ร่าง) พระราชบัญญัติคณะกรรมการนโยบายบําเหน็จบํานาญแห่งชาติ พ.ศ. .... (ร่าง พ.ร.บ.คนบ.) ซึ่งปัจจุบันอยู่ระหว่างการพิจารณาของคณะกรรมการกฤษฎีกา (2) การจัดให้มีระบบกองทุนสํารองเลี้ยงชีพภาคบังคับสําหรับแรงงานในระบบ โดยคณะรัฐมนตรีมีมติ (30 มีนาคม 2564) อนุมัติหลักการของ (ร่าง) พระราชบัญญัติกองทุนบําเหน็จบํานาญแห่งชาติ พ.ศ. .... (ร่าง พ.ร.บ. กบช.) ซึ่งปัจจุบันอยู่ระหว่างการพิจารณาของคณะกรรมการกฤษฎีกา และ (3) การจัดตั้งระบบทะเบียนกลางด้านบําเหน็จบํานาญของประเทศ ซึ่งจะสามารถดําเนินการได้เมื่อร่าง พ.ร.บ. คนบ. และร่าง พ.ร.บ. กบช. มีผลใช้บังคับ
5.3 ล่าช้ากว่ากําหนด จํานวน 1 แผนงาน คือ การพัฒนาทักษะทางการเงินของคนไทย ซึ่งอยู่ระหว่างจัดทําร่างแผนพัฒนาทักษะทางการเงินเพื่อเสนอคณะรัฐมนตรีต่อไป
6. การพัฒนาตลาดทุนดิจิทัล มุ่งเน้นการพัฒนาโครงสร้างพื้นฐานดิจิทัลเพื่อเป็นโครงสร้างพื้นฐานกลางที่จะเชื่อมโยงทุกภาคส่วนเข้าด้วยกันและรองรับทุกกิจกรรมในตลาดทุนตั้งแต่ต้นน้ําถึงปลายน้ํา ประกอบด้วย 3 แผนงาน มีสถานะการดําเนินการ ดังนี้
6.1 ดําเนินการแล้วเสร็จ จํานวน 1 แผน คือ การพัฒนาการจําหน่ายพันธบัตรออมทรัพย์ผ่านเทคโนโลยี Blockchain
6.2 อยู่ระหว่างดําเนินการ จํานวน 2 แผนงาน ได้แก่ (1) การพัฒนาโครงสร้างพื้นฐานดิจิทัลเพื่อเป็นโครงสร้างพื้นฐานกลางในตลาดทุน โดยอยู่ระหว่างเตรียมความพร้อมในการทดสอบระบบในโครงการ Regulatory Sandbox นอกจากนี้ ตลท. และ ธปท. อยู่ระหว่างหารือแนวทางการเชื่อมโยงโครงสร้างพื้นฐานดิจิทัลสําหรับตลาดทุนในส่วนของข้อมูลตลาดแรก (Primary Market) และ (2) การพัฒนากฎเกณฑ์รองรับการระดมทุนในรูปแบบดิจิทัล (Securities Token Offering: STO) โดยสํานักงาน ก.ล.ต. อยู่ระหว่างปรับปรุงหลักการเพื่อรองรับแนวโน้ม และพัฒนาการของเทคโนโลยีและการดําเนินการของต่างประเทศ
7. การส่งเสริมการพัฒนาอย่างยั่งยืน เพื่อสร้างระบบนิเวศที่ยั่งยืนทั้งระบบและสร้างผลกระทบเชิงบวกให้แก่สังคม รวมทั้งการส่งเสริมผู้ระดมทุนและกิจการให้ตระหนักถึงประโยชน์และความเสี่ยงจากปัจจัยด้านสิ่งแวดล้อม สังคม และธรรมาภิบาล และมุ่งส่งเสริมพันธบัตรเพื่อความยั่งยืน ประกอบด้วย 7 แผนงาน มีสถานะดําเนินการ ดังนี้
7.1 ดําเนินการแล้วเสร็จ จํานวน 2 แผนงาน ได้แก่ (1) การพัฒนาศูนย์รวมข้อมูลสําหรับหลักทรัพย์ด้านสิ่งแวดล้อม สังคม และธรรมาภิบาล ทั้งตราสารทุน ตราสารหนี้ และกองทุนรวม และ (2) การออกพันธบัตรสีเขียว พันธบัตรเพื่อสังคม และพันธบัตรเพื่อความยั่งยืนของสังคมและสิ่งแวดล้อม
7.2 อยู่ระหว่างดําเนินการ จํานวน 5 แผนงาน เช่น (1) การจัดทําแผนงาน เพื่อขับเคลื่อนการดําเนินการไปสู่เป้าหมายการพัฒนาที่ยั่งยืนสําหรับตลาดทุนไทย โดยสํานักงาน ก.ล.ต. ได้เสนอกรอบการจัดทําแผนงานฯ ต่อคณะทํางานขับเคลื่อนการพัฒนาเพื่อความยั่งยืนของตลาดทุนไทย เมื่อวันที่ 7 ธันวาคม 2563 โดยคณะทํางานฯ เห็นควรให้จัดทําโครงการนําร่อง จํานวน 1 เรื่อง และ (2) การพัฒนาและสนับสนุนเครื่องมือระดมทุนเพื่อส่งเสริมความยั่งยืน (เป็นแผนงานต่อเนื่อง) เช่น กค. ธนาคารเพื่อการเกษตรและสหกรณ์การเกษตร การเคหะแห่งชาติ และภาคเอกชน ได้เสนอขาย SDGs Bond ในปี 2563 มูลค่ารวม 8.64 หมื่นล้านบาท
13. เรื่อง สรุปมติการประชุมคณะกรรมการนโยบายยางธรรมชาติ ครั้งที่ 1/2564
คณะรัฐมนตรีรับทราบตามที่กระทรวงเกษตรและสหกรณ์ (กษ.) เสนอสรุปมติการประชุมคณะกรรมการนโยบายยางธรรมชาติ (กนย.) ครั้งที่ 1/2564 เมื่อวันที่ 15 กันยายน 2564 โดยที่ประชุมได้ร่วมกันพิจารณาโครงการที่จะช่วยเหลือด้านยางพาราให้แก่เกษตรกรชาวสวนยาง รวมทั้งสถาบันเกษตร ผู้ประกอบการอุตสาหกรรมแปรรูปยางพารา และผู้ประกอบการอุตสาหกรรมไม้ยางและผลิตภัณฑ์ที่ได้รับความเดือดร้อนจากสถานการณ์ราคายางพาราตกต่ําอันเนื่องมาจากปัญหาการแพร่ระบาดของโรคติดเชื้อไวรัสโคโรนา 2019 (โควิด-19) ทั้งนี้ ที่ประชุมได้มีมติในเรื่องสําคัญต่าง ๆ สรุปได้ ดังนี้
เรื่อง
มติที่ประชุม
1. โครงการประกันรายได้เกษตรกรชาวสวนยาง ระยะที่ 3
· เห็นชอบหลักการโครงการฯ วงเงินรวมทั้งสิ้น 10,065.69 ล้านบาท
· มอบหมายให้ กษ. โดยการยางแห่งประเทศไทย (กยท.) หารือกับกระทรวงการคลัง (กค.) และสํานักงบประมาณ (สงป.) เกี่ยวกับงบประมาณในการดําเนินโครงการฯ ให้ชัดเจน ก่อนดําเนินการตามขั้นตอนต่อไป
· มอบหมายให้ กษ. (กยท.) แต่งตั้งคณะกรรมการ/คณะทํางานที่เกี่ยวข้องเพื่อดําเนินโครงการฯ และจัดทํารายละเอียดเพื่อเสนอคณะรัฐมนตรีต่อไป
2. การขอรับเงินอุดหนุนและส่งเสริมสนับสนุนการปลูกแทนเพิ่มเติมโครงการควบคุมปริมาณการผลิต
· เห็นชอบหลักการการขยายระยะเวลาการดําเนินโครงการควบคุมปริมาณการผลิตจากปี 2558-2564 เป็นปี 2558-2566 โดยกําหนดเป้าหมายลดพื้นที่ปลูกยางพาราเพิ่มเติมอีกจํานวน 450,000 ไร่ วงเงินรวมทั้งสิ้น 7,200 ล้านบาท
· เห็นชอบหลักการการขอรับจัดสรรงบประมาณสําหรับพื้นที่ที่ได้ดําเนินการไปแล้วเพิ่มเติมภายใต้โครงการควบคุมปริมาณการผลิตระหว่างปี 2558-2563 จํานวน 911,751.90 ไร่ กรอบวงเงิน 14,588.03 ล้านบาท
· มอบหมายให้ กษ. (กยท.) หารือกับ สงป. เกี่ยวกับงบประมาณในการดําเนินการให้ชัดเจนก่อนดําเนินการตามขั้นตอนต่อไป
3. โครงการชดเชยดอกเบี้ยให้แก่ผู้ประกอบกิจการยาง (ยางแห้ง) เพื่อรับซื้อยางจากเกษตรกรชาวสวนยาง และสถาบันเกษตรกรชาวสวนยาง
· เห็นชอบหลักการโครงการฯ วงเงินสินเชื่อ 20,000 ล้านบาท ระยะเวลาดําเนินการตั้งแต่เดือนสิงหาคม 2564 - ธันวาคม 2565 ระยะเวลาการชดเชยดอกเบี้ยตามโครงการฯ 1 ปี นับตั้งแต่ได้รับอนุมัติ แต่ไม่เกินวันที่ 31 ธันวาคม 2565 วงเงินชดเชยดอกเบี้ย 603.50 ล้านบาท
· มอบหมายให้ กษ. (กยท.) หารือกับ กค. และ สงป. เกี่ยวกับงบประมาณในการดําเนินโครงการฯ ให้ชัดเจนก่อนดําเนินการตามขั้นตอนต่อไป
· มอบหมายให้ กษ. (กยท.) แต่งตั้งคณะกรรมการ/คณะทํางานที่เกี่ยวข้องเพื่อดําเนินโครงการฯ และจัดทํารายละเอียดเพื่อเสนอคณะรัฐมนตรีต่อไป
4. การทบทวนมติคณะรัฐมนตรี เมื่อวันที่ 15 ตุลาคม 2562 เกี่ยวกับการมอบหมายหน่วยงานขอรับจัดสรรงบประมาณรายจ่ายประจําปี เพื่อชดเชยดอกเบี้ยของผู้เข้าร่วมโครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการยาง (ยางแห้ง) วงเงินสินเชื่อ 20,000 ล้านบาท
เห็นชอบหลักการของการทบทวนมติคณะรัฐมนตรีดังกล่าว โดยมอบหมายให้ กยท. ขอรับการจัดสรรงบประมาณรายจ่ายประจําปีเพื่อจ่ายชดเชยดอกเบี้ยให้กับผู้เข้าร่วมโครงการฯ (เดิมธนาคารเพื่อการเกษตรและสหกรณ์การเกษตร)
5. การปรับปรุงหลักเกณฑ์และเงื่อนไขโครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์
· เห็นชอบการเพิ่มเติมหลักเณฑ์และเงื่อนไขโครงการฯ ได้แก่
(1) ชดเชยดอกเบี้ยสินเชื่อเงินทุนหมุนเวียนในการรับซื้อไม้ยาง และ/หรือชดเชยดอกเบี้ยสินเชื่อเกี่ยวกับการดําเนินกิจการไม้ยางและผลิตภัณฑ์ที่ใช้ในการขยายกําลังการผลิต/ปรับเปลี่ยนเครื่องจักรการผลิต ณ ที่ตั้งเดิมหรือที่ตั้งใหม่เพื่อใช้ในการประกอบกิจการ และ (2) ผู้ประกอบการจะต้องมีสินเชื่อเป็นเงินทุนหมุนเวียน และ/หรือสินเชื่อที่เกี่ยวกับการดําเนินกิจการไม้ยางและผลิตภัณฑ์กับสถาบันการเงิน
· มอบหมายให้ กยท. หารือกับ กค. เกี่ยวกับการปรับปรุงหลักเกณฑ์และเงื่อนไขของโครงการฯ
6. การเพิ่มองค์ประกอบใน กนย.
เห็นชอบให้เพิ่มนายกสมาคมเกษตรกรชาวสวนยาง 16 จังหวัดภาคใต้เป็นกรรมการใน กนย.
7. โครงการพัฒนาศักยภาพสถาบันเกษตรกรเพื่อรักษาเสถียรภาพราคายางและโครงการสร้างมูลภัณฑ์กันชนรักษาเสถียรภาพราคายางตามมติคณะรัฐมนตรี เมื่อวันที่ 3 พฤศจิกายน 2563
· รับทราบผลการระบายยางของโครงการฯ (จากการประสานข้อมูลเพิ่มเติมจาก กษ. เมื่อวันที่ 1 พฤศจิกายน 2564 ได้รับแจ้งว่าสต็อกยาง ณ เดือนกันยายน 2564 ของทั้ง 2 โครงการ มียางที่ทําสัญญารอส่งมอบรวมจํานวน 18,481.93 ตัน มูลค่า 1,236.70 ล้านบาท และได้ส่งมอบยางแก่ผู้ซื้อแล้วรวมจํานวน 104,763.35 ตัน มูลค่า 3,904 ล้านบาท)
· มอบหมายให้ กษ. (กยท.) รายงานคณะรัฐมนตรีทราบต่อไป
14. เรื่อง การขับเคลื่อนการบริหารจัดการทรัพยากรน้ําตามมติคณะกรรมการทรัพยากรน้ําแห่งชาติ ครั้งที่ 3/2564 เมื่อวันที่ 10 กันยายน 2564
คณะรัฐมนตรีมีมติรับทราบแนวทางการขับเคลื่อนการบริหารจัดการทรัพยากรน้ําตามมติคณะกรรมการทรัพยากรน้ําแห่งชาติ (กนช.) ครั้งที่ 3 / 2564 เมื่อวันที่ 10 กันยายน 2564 และมอบหมายให้หน่วยงานของรัฐที่เกี่ยวข้องและองค์กรปกครองส่วนท้องถิ่น (อปท.) ดําเนินการตามที่ กนช. เสนอ โดยให้ กนช. และหน่วยงานที่เกี่ยวข้องรับความเห็นของสํานักงานปลัดสํานักนายกรัฐมนตรี สํานักงบประมาณ และสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการในส่วนที่เกี่ยวข้องต่อไปด้วย
สาระสําคัญของเรื่อง
กนช. รายงานว่า ในการประชุม กนช. ครั้งที่ 3/2564 เมื่อวันที่ 10 กันยายน 2564 โดยมีรองนายกรัฐมนตรี (พลเอก ประวิตร วงษ์สุวรรณ) เป็นประธานที่ประชุมได้มีมติเห็นชอบให้นําเรื่องสําคัญเชิงนโยบายเสนอคณะรัฐมนตรีเพื่อมอบหมายหน่วยงานดําเนินการตามวัตถุประสงค์ของแผนแม่บทการบริหารจัดการทรัพยากรน้ํา 20 ปี (พ.ศ. 2561 - 2580) และพระราชบัญญัติทรัพยากรน้ํา พ.ศ. 2561 จํานวน 4 เรื่อง ดังนี้
1. เรื่องมาตรการรับมือฤดูฝน 10 มาตรการ
1.1 กนช. รายงานว่า จากสถานการณ์ฝนตกหนักเมื่อวันที่ 29 สิงหาคม 2564 ทําให้พื้นที่จังหวัดสมุทรปราการเกิดน้ําท่วมขังบริเวณเขตนิคมอุตสาหกรรมบางปู และมีการคาดการณ์เส้นทางเดินพายุหมุนเขตร้อน 2 ลูก ได้แก่ พายุไต้ฝุ่น “จันทู” บริเวณมหาสมุทรแปซิฟิก ที่จะเคลื่อนเข้าใกล้เกาะไต้หวัน ในวันที่ 11 - 13 กันยายน 2564 และพายุโซนร้อน “โกนเซิน” บริเวณทะเลจีนใต้ตอนบน ที่จะเคลื่อนผ่านเกาะไหหลําลงสู่อ่าวตังเกี๋ยในช่วงวันที่ 12 - 13 กันยายน 2564 ซึ่งส่งผลทําให้มีปริมาณฝนเพิ่มขึ้นในภาคเหนือและภาคตะวันออกเฉียงเหนือ จึงได้มีการคาดการณ์พื้นที่เสี่ยงอุทกภัยเดือนกันยายน - ธันวาคม 25641 รายละเอียด ดังนี้
เดือน
พื้นที่เสี่ยงอุทกภัย
กันยายน
55 จังหวัด 347 อําเภอ 1,375 ตําบล
ตุลาคม
58 จังหวัด 347 อําเภอ 1,492 ตําบล
พฤศจิกายน
40 จังหวัด 202 อําเภอ 956 ตําบล
ธันวาคม
12 จังหวัด 105 อําเภอ 540 ตําบล
1.2 กนช. พิจารณาแล้วเห็นว่า เพื่อเป็นการเตรียมความพร้อมในการป้องกันปัญหาที่จะเกิดขึ้นจึงเสนอให้หน่วยงานที่เกี่ยวข้องเร่งดําเนินการตาม 10 มาตรการรับมือฤดูฝน โดยมีนโยบายที่ต้องเร่งดําเนินการ ดังนี้
การดําเนินการ
การมอบหมาย
มาตรการที่ 2 การบริหารจัดการพื้นที่ลุ่มต่ําเพื่อรองรับน้ําหลาก
ให้กรมชลประทานประชาสัมพันธ์แจ้งเตือนให้ประชาชนรับทราบถึงการใช้พื้นที่ลุ่มต่ําเพื่อรองรับน้ําหลาก และปรับพื้นที่โครงการส่งน้ําและบํารุงรักษาพระยาบรรลือและโครงการส่งน้ําและบํารุงรักษารังสิตใต้ออกจากพื้นที่รับน้ําหลาก เนื่องจากเป็นการรับน้ําผ่านคลองชลประทานเท่านั้น
มาตรการที่ 5 ปรับปรุง แก้ไข สิ่งกีดขวางทางน้ํา
ให้หน่วยงานที่เกี่ยวข้องดําเนินการตรวจสอบสิ่งกีดขวางทางน้ํา และเร่งให้ปรับปรุง เพื่อให้การระบายน้ํามีประสิทธิภาพมากยิ่งขึ้น
มาตรการที่ 6 ขุดลอกคูคลองและกําจัดผักตบชวา
ให้กรมโยธาธิการและผังเมืองประสานหน่วยงานที่เกี่ยวข้องเร่งกําจัดผักตบชวาที่เริ่มมีมากขึ้นในแม่น้ําท่าจีน และอ่างเก็บน้ําห้วยกระบอก อําเภอวังน้ําเขียว จังหวัดนครราชสีมา เพื่อเตรียมการระบายน้ํา
มาตรการที่ 7 เตรียมความพร้อม/วางแผน เครื่องจักร เครื่องมือประจําพื้นที่เสี่ยงน้ําท่วมและฝนน้อยกว่าค่าปกติ
ให้กรมป้องกันและบรรเทาสาธารณภัยเป็นเจ้าภาพหลักในการเตรียมพร้อม วางแผนเครื่องจักรเครื่องมือ ประจําพื้นที่เสี่ยงน้ําท่วม โดยการบูรณาการจัดทําแผนปฏิบัติการการใช้เครื่องจักรเครื่องมือที่มีกระจายอยู่ในพื้นที่ต่าง ๆ อยู่ทั่วประเทศ ร่วมกับหน่วยงานที่เกี่ยวข้อง เพื่อเตรียมความพร้อมนําเครื่องมือลงในพื้นที่เสี่ยง และพื้นที่คาดว่าจะได้รับน้ําท่วมในเขตเศรษฐกิจ พร้อมทั้งรายงานให้คณะอนุกรรมการทรัพยากรน้ําจังหวัดทราบต่อไปด้วย
มาตรการที่ 9 สร้างการรับรู้และประชาสัมพันธ์
ให้ทุกหน่วยงานสร้างการรับรู้และประชาสัมพันธ์โดยสื่อสารให้ประชาชนได้รับรู้ รับทราบ เพื่อจะได้เตรียมตัวได้ทันต่อสถานการณ์ที่จะเกิดขึ้น
อื่น ๆ
1) ให้กรมชลประทานเร่งระบายน้ําในพื้นที่น้ําท่วม ไม่ให้เกิดการท่วมขังเป็นระยะเวลานาน เพื่อไม่ให้ประชาชนได้รับผลกระทบ
2) ให้หน่วยงานที่เกี่ยวข้องจัดทําแผนปฏิบัติการเตรียมการรองรับกรณีฉุกเฉินที่อาจจะเกิดขึ้นได้ ช่วงเดือนกันยายน - ตุลาคม ในพื้นที่ภาคเหนือและภาคกลาง และเดือนพฤศจิกายน – ธันวาคม ในพื้นที่ภาคใต้ เพื่อรองรับน้ําหลากที่จะเกิดขึ้น พร้อมแจ้งให้คณะอนุกรรมการทรัพยากรน้ําจังหวัดรับทราบ และต้องมีการซักซ้อมการเผชิญเหตุต่อไปด้วย
3) ให้การนิคมอุตสาหกรรมแห่งประเทศไทย (กนอ.) วางแผนการระบายน้ําในเขตนิคมอุตสาหกรรม เช่น การขุดคลองระบายน้ํา เป็นต้น
2. เรื่องความก้าวหน้าแผนงบประมาณด้านทรัพยากรน้ํา
2.1 การใช้จ่ายงบประมาณงบกลาง รายการเงินสํารองจ่ายเพื่อกรณีฉุกเฉินหรือจําเป็น
2.1.1 คณะรัฐมนตรีมีมติอนุมัติงบประมาณรายจ่ายประจําปีงบประมาณ พ.ศ. 2563 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินโครงการบรรเทาผลกระทบภัยแล้งและป้องกันน้ําท่วม จํานวน 6 ครั้ง2 วงเงินงบประมาณรวม 23,264.30 ล้านบาท จํานวน 23,286 รายการมีหน่วยดําเนินการ 15 หน่วยงาน ดังนี้
หน่วย : รายการ
โครงการ
ดําเนินการ
แล้วเสร็จ
ดําเนินการ
ยังไม่แล้วเสร็จ*
ยกเลิก
รวม
1) โครงการด้านแหล่งน้ํา